Pujoe Yang Kuasa sidroe ny'ang Makbut.
Beu ék seuleusoe lôn rampoe haba.
Beu ék keuh leungka lagèe meukeusut.
Jinoe lom Cut Bang takarang haba.
Seuen-seuen sibanja lôn peutrôn daweuet.
Nyö panyang umu Tuhan Ku peuna.
Cit èk tarika peue-peue ny'ang meuheut.
Beudoh di Geudông langsông u-Cunda.
Όh watèe gisa piyôh di Punteuet.
Meukeusut lôn tuléh Tambéh meuguna.
Teuntang hai jaga Aneuk Miet Cut-Cut.
Aneuk yôh ubit beugot tajaga.
Amanah Esa wajéb ta peubeuet.
Beugot tasatoh beujroh tajaga.
Bèk sampé bahya dudoe lut butut.
Umu tujôh thôn masa phôn mula.
Ilmèe Agama peurunoe beujeuet.
Lheueh nyan ta intat meuhat Sikula.
Ileumèe Dônya beuna meununtut.
Bèk sampé bakhé 'oh akhé masa.
Sayang lagoina rôh dalam jeuheuet.
Geutanyoe Ayah beupah tajaga.
Beugèt tabina yôh masa ubeuet.
Seubab yôh ubit cit that mulia.
Putéh lagoena haté Aneuk miet.
Goh lom meucorèng mèrèng ngön sukla.
Meunyan keuh masa peurunoe beujeuet.
Leubéh-leubéh lom hukôm Agama.
Beuna tabina tajak jôk bak Beuet.
Bèk sampé rugoe dudoe trôh teuka
Aneuk Miet Muda meusapeue h'anjeuet.
Tajaga Sinyak hai Mak bahgia.
Cukôp mulia jaga Aneuk Cut.
Peue lom abéh pèng jalan Agama.
Meuteumèe fahla bak sidroe Makbut.
Aneuk amanah Allah Ta'ala.
Beugot tabina bèk sampé jeuheut.
Nyö jeuheut Aneuk meusireuek lamgla.
Geutanyoe désya h'ana jajôk Beuet.
Peuelom jameun nyoe jeut sagoe kana.
Teumpat Agama ureueng seumeubeut.
H'ana lé payah susah tamita.
Jeuet-jeuet pat kana asai tameuheut.
Barat ngön timu ta-eu dum kana.
Dyah Ulama teungku ny'ang peu Beuet.
Neujak jôk laju umu mantong na.
Yôh na kuasa tayue Meununtut.
Peuturi jalan bidang Agama.
Rot nan Syédara ny'ang h'ana meucuet.
Meunyö rot Dayah leupah mulia.
Akhlaq tabina teuntèe jeuet keubuet.
Όh kalheueh muphôm hukôm ny'ang beuna.
Aneuk nyan hai Ma cit kajeuet keubuet.
Peulom kajeuet di peu Beuet Bangsa.
Cukôp le guna fahla kon bacut.
Meunyö peureulèe Ileumèe Dônya.
Tajôk Sikula beuna hai Yahcut.
Supaya teuntèe Ileumèe dumna.
Akhèrat Dônya h'an lé lutbutut.
Agama umum ban mandum kana.
Hudép lam Dônya cit h'ana teungeut.
Beuna taingat Sahbat Syédara.
Sinyak tajaga beu-ék jeuet keubuet.
Aneuk ny'ang Shaléh leubéh mulia.
Ny'ang tanyoe damba beu-ék jeut keubuet.
Nyö kon yôh jinoe geutanyoe aja.
H'an peue tahawa lagèe meukeusut.
Meuguna lampôh sunggôh tajaga.
Meuguna harta na tabi zakeuet.
Meuguna Aneuk Akhlaq mulia.
Keu Ayah ngön Ma sabé di sujut.
Ureueng Syik Gurèe jeuet watèe sama.
H'ana pré Dô'a lakèe baka Makbut.
Aneuk got Akhlaq Ayah Mak bagga.
Trôh lagèe cita aneuk jeuet keubuet.
Ho-ho ny'ang dijakAkhlaq dijaga.
Santôn mulia ji-ôh ngön jeuheut.
Jeuet keupanutan Rakan Syédara.
Όh di keurija sesuai ngön buet.
Wahé Waréh lôn dusôn ngön kuta.
Bandum Syédara lôn peusan bacut.
Keupada Sinyak Akhlaq tabina.
Peuturi Beuna, peuji-ôh jeuheut.
Meuhasé Ayah leupah mulia.
Seureuta Poma bina Aneuk cut.
Geudidik hasé sampé karaya.
Iman h'an cupa Moral h'an kinyuet.
H'ana geudidik 'ansyik bak Dônya.
Nibak Agama pihna geupeubleut.
Agama tantoe paloe jiteuka.
Όh akhé masa jiteuka jeuheut.
Keupeue na pangkat jeuet pat kuasa.
Akai beulaga gadôh seumeungeut.
Karna tan muphôm hukôm Agama.
Syéthan peudaya tapubuet jeuheut.
Beuthat tan pangkat talhat bak dada.
Hudép sijahtra meunyö na tabeuet.
Beuthat lam miskin gasien ngön papa.
Hudép mulia ji-ôh ngön jeuheuet.
Bukon lé sayang sibintang kala.
Όh malam jila kaseupôt bacut.
Bukon that sayng nyötan Agama.
Sabé lam Désya rôh tanyoe pubuet.
Beuna tapiké wahé Syédara.
Sinyak tajaga bèk peujeuet-peujeuet.
Jaga beubeutoi bah cantoi kerja.
Wajéb tabina nyan kon buet bacut.
Ètnoe keuh dilèe teuntèe Syédara.
Teuntang tajaga Aneuk Miet Cut-Cut.
Keubhah nyöng laén tasalén haba.
Ca é lôn rika baca dang teungeut.
Pengarang : Medya Hus.